U-I-182/97
Natisni
Opravilna št.:
U-I-182/97
Datum odločitve:
13. 5. 1999
Objavljeno:
OdlUS VIII, 102
ECLI:
ECLI:SI:USRS:1999:U.I.182.97
Akt:
Sklep Mestnega sveta Mestne občine Ljubljana št. 41-4/96 z dne 20. 2. 1996
Izrek:
Zahteva za oceno ustavnosti in zakonitosti sklepa Mestnega sveta Mestne občine Ljubljana št. 41- 4/96 z dne 20. 2. 1996 se zavrže.
Evidenčni stavek:
Ustavno sodišče je zahtevo zavrglo, ker izpodbijani sklep Mestnega sveta Mestne občine Ljubljana ni predpis, ampak po svoji vsebini in obliki predstavlja posamični akt, s katerim se začasno urejajo konkretna premoženjskopravna razmerja med določenimi subjekti, to je med občinami, nastalimi na območju prejšnjih ljubljanskih občin. O zakonitosti dokončnih posamičnih aktov organov občine odloča v upravnem sporu pristojno sodišče (prvi odstavek 157. člena Ustave in 69. člen ZLS).
Geslo:
Ustavno sodišče, nepristojnost za presojo posamičnih aktov.
Občine, urejanje premoženjskopravnih razmerij med občinami.
Pravna podlaga:
Ustava, 1. odst. 157., 1. odst. 160. čl.
Zakon o lokalni samoupravi (ZLS), 69. čl.
Zakon o Ustavnem sodišču (ZUstS), 21., 25., 50., 51. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Župan Občine Vodice
Datum vloge:
3. 7. 1997
Vrsta odločitve:
sklep
Vrsta rešitve:
zavrženje
Dokument:
US19463
Dokument v PDF obliki:
U-I-182-97.pdf
118 KB
Prenesite datoteko
U-I-182/97
13. 5. 1999
S K L E P
Ustavno sodišče je v postopku za oceno ustavnosti in zakonitosti, začetem na zahtevo Župana Občine Vodice, na seji dne 13. maja 1999
s k l e n i l o :
Zahteva za oceno ustavnosti in zakonitosti sklepa Mestnega sveta Mestne občine Ljubljana št. 41- 4/96 z dne 20. 2. 1996 se zavrže.
O b r a z l o ž i t e v
1. Župan Občine Vodice na podlagi 103. člena Statuta Občine Vodice (Uradni list RS, št. 49/95), ki mu daje generalno pooblastilo za vlaganje zahtev za presojo ustavnosti in zakonitosti predpisov države, izpodbija v času vložitve zahteve veljavna 100. in 100. a člen Zakona o lokalni samoupravi (Uradni list RS, št. 72/93, 6/94 - odl. US, št. 45/94 - odl. US, 57/94, 14/95, 20/95 - odl. US, 63/95 - obvezna razlaga, 9/96 - odl. US, 44/96 - odl. US, 26/97, 70/97 in 74/98 - v nadaljevanju: ZLS) ter Sklep Mestnega sveta Mestne občine Ljubljana, št. 41-4/96 z dne 20. 2. 1996. Z izpodbijanim sklepom naj bi Mestna občina Ljubljana enostransko prevzela upravljanje s premoženjem, ki leži na njenem območju. Župan predlaga, naj Ustavno sodišče oceni kot nezakonite vse akte, sklepe, postopke in imenovanja ter registracije podjetij z javnim solastninskim deležem, ki imajo podlago v izpodbijanem sklepu. Nadalje tudi predlaga, naj Ustavno sodišče oceni skladnost ZLS v zvezi z upravljanjem skupnega premoženja, ki leži na območju ene izmed novih občin, ustanovljenih na območju prejšnjih ljubljanskih občin, ki pa ni zajeto v 100. a členu ZLS, in na upravljanje katerega se izpodbijani sklep tudi nanaša.
2. Ker se v zahtevi vsebinsko izpodbija urejanje premoženjskopravnih razmerij med občinami, ki je predmet ustavnosodne presoje v zadevi št. U-I-4/99, v kateri je Ustavno sodišče že izdalo sklep o začasnem zadržanju izvrševanja tretjega odstavka 51. b člena, 51. c člena in drugega odstavka 100. člena ZLS, je Ustavno sodišče sprejelo sklep, da se zadeva št. U-182/97 v delu, v katerem se izpodbija 100. in 100. a člena ZLS, združi z zadevo št. U-I-4/99. Združitev obeh zadev je predlagal tudi sam predlagatelj z dopisom z dne 8. 3. 1999.
3. Mestni svet Mestne občine Ljubljana je izpodbijani sklep sprejel ob obravnavanju osnutka Dogovora o izhodiščih za delitev premoženja nekdanjih občin Ljubljana Bežigrad, Ljubljana Center, Ljubljana Moste-Polje, Ljubljana Šiška, Ljubljana Vič-Rudnik in Mesta Ljubljana. Iz izpodbijanega sklepa je razvidno, da je Mestni svet sklenil "enostransko izvajati" določbe navedenega dogovora, če ga ostale občine ne bodo sprejele v roku 45 dni, in da se bo v tem roku poskušal dokončno sporazumeti o delitvi premoženja z vsemi na novo nastalimi občinami na območju Mesta Ljubljana.
4. Ustavno sodišče je na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) pristojno, da presoja ustavnost in zakonitost predpisov in drugih splošnih aktov.
Izpodbijani sklep Mestnega sveta ni predpis, ampak po svoji vsebini in obliki predstavlja posamični akt, s katerim se začasno urejajo konkretna premoženjskopravna razmerja med določenimi subjekti, to je med občinami, nastalimi na območju prejšnjih ljubljanskih občin. O zakonitosti dokončnih posamičnih aktov organov občine odloča v upravnem sporu pristojno sodišče (prvi odstavek 157. člena Ustave in 69. člen ZLS). Na podlagi Zakona o upravnem sporu (Uradni list RS, št. 50/97 - v nadaljevanju: ZUS) odloča na prvi stopnji o zakonitosti posamičnih aktov organov lokalnih skupnosti Upravno sodišče (drugi odstavek 1. člena in 9. člen ZUS). Zoper posamični akt organa lokalne skupnosti se lahko vloži ustavna pritožba, vendar praviloma le po izčrpanju vseh pravnih sredstev, če pritožnik meni, da so mu z izpodbijanim posamičnim aktom kršene človekove pravice ali temeljne svoboščine (50. in 51. člen ZUstS).
5. Ker Ustavno sodišče ni pristojno za oceno zakonitosti posamičnih aktov, je zahtevo za oceno zakonitosti izpodbijanega sklepa zavrglo.
6. Ustavno sodišče je ta sklep sprejelo na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk in dr. Dragica Wedam - Lukić. Sklep je sprejelo soglasno.
Namestnik predsednika:
dr. Lojze Ude